CELEX: 32011R0344
Language: ro
Date: 2011-04-08 00:00:00
Title: Regulamentul de punere în aplicare (UE) nr. 344/2011 al Comisiei din 8 aprilie 2011 de modificare a Regulamentului (CE) nr. 889/2008 de stabilire a normelor de aplicare a Regulamentului (CE) nr. 834/2007 al Consiliului privind producția ecologică și etichetarea produselor ecologice în ceea ce privește producția ecologică, etichetarea și controlul

9.4.2011   
            
            
               RO
            
            
               Jurnalul Oficial al Uniunii Europene
            
            
               L 96/15
            
         REGULAMENTUL DE PUNERE ÎN APLICARE (UE) NR. 344/2011 AL COMISIEI
   din 8 aprilie 2011
   de modificare a Regulamentului (CE) nr. 889/2008 de stabilire a normelor de aplicare a Regulamentului (CE) nr. 834/2007 al Consiliului privind producția ecologică și etichetarea produselor ecologice în ceea ce privește producția ecologică, etichetarea și controlul
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 834/2007 al Consiliului din 28 iunie 2007 privind producția ecologică și etichetarea produselor ecologice, precum și de abrogare a Regulamentului (CEE) nr. 2092/91 (1), în special articolul 25 alineatul (3), articolul 38 litera (b) și articolul 40,
   întrucât:
   
               (1)
            
            
               Articolul 24 din Regulamentul (CE) nr. 834/2007 prevede că sigla Uniunii Europene pentru producția ecologică („sigla ecologică a UE”) face parte dintre indicațiile obligatorii care trebuie utilizate în ceea ce privește produsele alimentare preambalate purtând termeni referitori la metoda de producție ecologică după cum se menționează la articolul 23 alineatul (1), pe când utilizarea siglei pentru produsele similare importate din țări terțe este opțională. Articolul 25 alineatul (1) din Regulamentul (CE) nr. 834/2007 permite utilizarea siglei ecologice a UE la etichetarea, prezentarea și promovarea altor produse care îndeplinesc cerințele prevăzute de regulamentul respectiv.
            
         
               (2)
            
            
               Consumatorii trebuie să aibă siguranța că produsele ecologice au fost produse în conformitate cu cerințele prevăzute de Regulamentul (CE) nr. 834/2007 și de Regulamentul (CE) nr. 889/2008 al Comisiei (2). În acest scop, un factor important este reprezentat de trasabilitatea fiecărui produs care poartă sigla ecologică a UE în toate etapele producției, preparării și distribuției. Prin urmare, se dovedește util să se specifice mai clar că numai operatorii ale căror întreprinderi sunt înregistrate în sistemul de control pentru agricultura ecologică pot utiliza în scopuri de etichetare sigla ecologică a UE.
            
         
               (3)
            
            
               Înregistrarea siglei ecologice a UE ca marcă în registrele Uniunii și în cele internaționale este independentă de normele stabilite prin Regulamentele (CE) nr. 834/2007 și (CE) nr. 889/2008, care se aplică utilizării siglei propriu-zise. Pentru ca independența respectivelor norme să devină clară, trebuie eliminată legătura dintre normele respective și înregistrare.
            
         
               (4)
            
            
               Ca urmare a schimbărilor aduse sistemului de etichetare ecologică și în așteptarea includerii unor norme specifice ale Uniunii de producere a vinurilor ecologice, în acest sector persistă o mare incertitudine în privința posibilității de a produce vin cu referire la producția ecologică. Pentru a se permite ca vinul produs în anii vinicoli 2010-2011 și 2011-2012 din struguri ecologici să se vândă fără indicațiile obligatorii prevăzute la articolul 24 din Regulamentul (CE) nr. 834/2007, cu condiția ca produsele respective să îndeplinească cerințele Regulamentului (CEE) nr. 2092/91 al Consiliului din 24 iunie 1991 privind metoda de producție agricolă ecologică și indicarea acesteia pe produsele agricole și alimentare (3) sau ale Regulamentului (CE) nr. 834/2007, se dovedește necesar ca perioada tranzitorie prevăzută la articolul 95 alineatele (8) și (9) din Regulamentul (CE) nr. 889/2008 să se prelungească în privința anumitor prevederi de etichetare referitoare la astfel de produse până la 31 iulie 2012. Prelungirea perioadei tranzitorii trebuie să se aplice de la 1 iulie 2010.
            
         
               (5)
            
            
               Ca urmare a evaluării efectuate de Autoritatea Europeană pentru Siguranța Alimentară (EFSA) în privința utilizării ca aditiv alimentar a extractului de rozmarin (4), a fost autorizată utilizarea ca antioxidant a substanței „extracte de rozmarin”, desemnată ca număr E în partea D din anexa III la Directiva 95/2/CE a Parlamentului European și a Consiliului din 20 februarie 1995 privind aditivii alimentari, alții decât coloranții și îndulcitorii (5). Așadar, este necesar să se autorizeze utilizarea ca aditiv alimentar a extractului de rozmarin, dacă este utilizat ca atare, la prelucrarea produselor alimentare ecologice, prin adăugarea acestui produs în anexa VIII la Regulamentul (CE) nr. 889/2008.
            
         
               (6)
            
            
               Prin urmare, Regulamentul (CE) nr. 889/2008 trebuie modificat în consecință.
            
         
               (7)
            
            
               Măsurile prevăzute de prezentul regulament sunt conforme cu avizul Comitetului de reglementare pentru producția ecologică,
            
         ADOPTĂ PREZENTUL REGULAMENT:
   Articolul 1
   Regulamentul (CE) nr. 889/2008 se modifică după cum urmează:
   
               1.
            
            
               La articolul 57, al doilea paragraf se înlocuiește cu următorul text:
               „În scopul etichetării, sigla ecologică a UE se utilizează numai dacă produsul respectiv este produs în conformitate cu cerințele Regulamentului (CE) nr. 834/2007, ale Regulamentului (CE) nr. 1235/2008 al Comisiei (6) și ale prezentului regulament, de către operatori care respectă cerințele sistemului de control menționat la articolele 27, 28, 29, 32 și 33 din Regulamentul (CE) nr. 834/2007.
            
         
               2.
            
            
               La articolul 95 se introduce următorul alineat (10a):
               „(10a)   În ceea ce privește vinul, perioada tranzitorie prevăzută la alineatul (8) expiră la data de 31 iulie 2012.
               Stocurile de vinuri care au fost produse, ambalate și etichetate înainte de 31 iulie 2012 în conformitate cu Regulamentul (CEE) nr. 2092/91 sau cu Regulamentul (CE) nr. 834/2007 pot fi introduse în continuare pe piață până la epuizarea lor.”
            
         
               3.
            
            
               În secțiunea A din anexa VIII, după aditivul alimentar E 341(i) (fosfat monocalcic), se introduce următorul rând:
               
                           „B
                        
                        
                           E 392*
                        
                        
                           Extracte de rozmarin
                        
                        
                           x
                        
                        
                           x
                        
                        
                           Numai atunci când provine din producția ecologică și numai dacă extracția se face cu etanol”
                        
                     
         
               4.
            
            
               În partea A din anexa XI, se elimină punctul 9.
            
         Articolul 2
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   Cu toate acestea, articolul 1 punctul 2 se aplică de la 1 iulie 2010.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 8 aprilie 2011.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 189, 20.7.2007, p. 1.
   
      (2)  JO L 250, 18.9.2008, p. 1.
   
      (3)  JO L 198, 22.7.1991, p. 1.
   
      (4)  The EFSA Journal (2008) 721, p. 1.
   
      (5)  JO L 61, 18.3.1995, p. 1.
   
      (6)  JO L 334, 12.12.2008, p. 25.”